b"\n_START_ARTICLE_\nCan Jord\xc3\xa0 (Pont de Molins)\n_START_SECTION_\nDescripci\xc3\xb3\n_START_PARAGRAPH_\nEst\xc3\xa0 situada dins del nucli urb\xc3\xa0 de la poblaci\xc3\xb3 de Pont de Molins, al bell mig del terme de Molins, conformant la fa\xc3\xa7ana de ponent de la pla\xc3\xa7a de la Constituci\xc3\xb3._NEWLINE_Edifici rehabilitat de planta rectangular, amb la coberta de teula de dues vessants i distribu\xc3\xaft en planta baixa i dos pisos. La fa\xc3\xa7ana principal, orientada a la pla\xc3\xa7a, presenta un cos adossat a la planta baixa, cobert per una terrassa al pis, amb barana de ferro. T\xc3\xa9 dos portals d'acc\xc3\xa9s d'arc rebaixat, amb el mateix emmarcament de carreus de pedra que presenta la resta del parament. Les obertures dels pisos superiors s\xc3\xb3n totes rectangulars i amb els emmarcaments arrebossats. Les de la segona planta tenen sortida a quatre balcons exempts amb les llosanes motllurades i barana de ferro. La fa\xc3\xa7ana est\xc3\xa0 rematada per una cornisa dentada. A la part posterior de la casa hi ha una construcci\xc3\xb3 a manera de pont o passera sobre la carretera, que comunica l'eixida posterior amb l'horta, vora la Muga. Els porxos d'aquesta eixida s\xc3\xb3n bastits en pedra de carreus escairats. L'interior de l'edifici presenta diverses estances cobertes per embigats de fusta. Al primer pis hi ha la sala central envoltada de cambres._NEWLINE_La construcci\xc3\xb3 est\xc3\xa0 arrebossada.\n_START_SECTION_\nHist\xc3\xb2ria\n_START_PARAGRAPH_\nUbicada al barri de Molins de dalt, representa el nucli originari del poble de Molins. El lloc de Molins, top\xc3\xb2nim que fa refer\xc3\xa8ncia a la gran quantitat de molins que hi havia al poble, \xc3\xa9s documentat al segle X com a una de les possessions del monestir de Sant Pere de Rodes. Tamb\xc3\xa9 apareix en una de les ep\xc3\xadstoles del papa Benet VII de l'any 974. Igualment, en un precepte de Lotari de l'any 982 es mencionen aquestes possessions a Villa Molinos._NEWLINE_El poble va formar part del municipi de Llers fins al segle XVIII, sent la capella de santa Maria sufrag\xc3\xa0nia de la parr\xc3\xb2quia de Llers. Igualment, el castell de Molins formava part de la xarxa de castells de Llers que controlaven les fronteres del comtat de Besal\xc3\xba i Emp\xc3\xbaries._NEWLINE_El terme estava format per el mencionat nucli i masies disperses que aprofitaven els recursos hidr\xc3\xa0ulics de la Muga i l'excel\xc2\xb7lent via de comunicaci\xc3\xb3 que representava l'antic Cam\xc3\xad de Fran\xc3\xa7a, possiblement hereu del tra\xc3\xa7at de la Via Augusta romana. Aquest cam\xc3\xad, a m\xc3\xa9s, establia la frontera f\xc3\xadsica entre els comtats de Besal\xc3\xba i Emp\xc3\xbaries._NEWLINE_Les cases conservades a Molins de Dalt, se'n pot fer una dataci\xc3\xb3 majorit\xc3\xa0riament entre els segles XVII-XVIII._NEWLINE_En el cas de la casa pairal de Can Jord\xc3\xa0, aquesta va ser constru\xc3\xafda al segle XVII sobre les restes de les antigues cases d'\xc3\xa8poca medieval que formaven el barri de Molins de Dalt. Segons el fons documental del COAC l'edifici va ser reformat al segle XIX._NEWLINE_La fam\xc3\xadlia Jord\xc3\xa0 va ser un llinatge important de la comarca durant els segles XVIII i XIX."